Die huis wat nie kan vlieg nieChrach Peou lei die tuin nat voor sy huis wat soos ŉ vliegtuig lyk (Foto: Tang Chhin Sothy/AFP) ŉ Man van Kambodja wat dol is oor vliegtuie, het ŉ huis in die vorm van ŉ privaat straler gebou. Hy het self nog nooit gevlieg nie. Konstruksiewerker Chrach Peou het sy spaargeld van $20 000 (sowat R360 000) gebruik om die “vliegtuig” van beton te bou. Sy vliegtuig naby Siem Reap het vlerke, ŉ stert, landingstoerusting en enjins. Die 43-jarige wewenaar en pa van drie sê dit het hom byna ŉ jaar lank gevat om die huis te bou en hy het die geld oor 30 jaar gespaar. “Dit was my droom vandat ek jonk was. Ek is baie bly dat ek my doelwit kon haal,” het Peou gesê. Die huis het twee slaapkamers en twee badkamers en staan op pilare sowat ses meter hoog in die lug bo ŉ rysland. “Ons woon hier, slaap hier, gebruik die badkamers en eet hier – net soos op ŉ vliegtuig. Dit is my eie en ek is baie gelukkig,” het Peou aan AFP gesê. Chrach Peou in die slaapkamer van sy vliegtuighuis (12 Maart 2023) (Foto: Tang Chhin Sothy/AFP) Hy het die huis ontwerp ná hy op die internet na talle video’s gekyk het van privaat stralers. Hy vra mense tussen 50 sent en $1 (tussen R10 en R20) om selfies saam met die huis te neem. “Dis baie mooi en daar is palmbome naby,” het Kim Muoy (28) aan AFP gesê toe sy die vliegtuighuis saam met haar familie besoek het. Peou droom nou daarvan om eendag regtig te gaan vlieg. “Wanneer ek geld het en weet waarheen ek wil gaan, sal ek daarheen vlieg.”